รัฐมนตรีช่วยว่าการกระทรวงเกษตร ฝากเกษตรกรชาวสวนยาง ปรับเปลี่ยนแนวคิดใหม่  โดยเปลี่ยนสวนยางให้เป็นป่ายาง เพื่อสร้างรายได้เสริมให้กับครอบครัว
รัฐมนตรีช่วยว่าการกระทรวงเกษตร ฝากเกษตรกรชาวสวนยาง ปรับเปลี่ยนแนวคิดใหม่  โดยเปลี่ยนสวนยางให้เป็นป่ายาง เพื่อสร้างรายได้เสริมให้กับครอบครัว นายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ เปิดงานและบรรยายพิเศษ ในการประชุมเสวนา โครงการขับเคลื่อนเกษตรกรรมยั่งยืน ที่โรงแรมชัยคณาธานี อำเภอเมือง จังหวัดพัทลุง เพื่อให้ความรู้แก่เกษตรกรในการขับเคลื่อนยุทธศาสตร์การพัฒนาเกษตรกรรมยั่งยืนและเกษตรอินทรีย์ และกระตุ้นให้เกิดความร่วมมือระหว่างภาครัฐ ภาคเอกชน และเกษตรกร รวมทั้งขยายพื้นที่การทำเกษตรอินทรีย์ในจังหวัดพัทลุง ให้ได้ 1.3  ล้านไร่ ภายในปี  2564 นายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ กล่าวในตอนหนึ่งว่า ขณะนี้ ราคายางพาราตกต่ำ ส่งผลกระทบต่อเกษตรกร ดังนั้นเกษตรกรชาวสวนยาง ต้องปรับเปลี่ยนแนวคิดใหม่ โดยเปลี่ยนสวนยางให้เป็นป่ายาง เช่น ปลูกพืชแซม ปลูกไม้ยืนต้น หรือปลูกพืชกินได้ในสวนยางพารา เพื่อสร้างรายได้เสริมให้กับครอบครัวและไม่ใช้สารเคมี  ซึ่งนอกจากจะเสียค่าใช้จ่ายเพิ่มขึ้นแล้ว  ยังส่งผลกระทบต่อสิ่งแวดล้อมอีกด้วย  หากเกษตรกรปฏิบัติได้  รายได้ก็จะเพิ่มขึ้น ความเป็นอยู่ก็จะดีขึ้นตามลำดับ